钦定古今图书集成/明伦汇编/官常典/第423卷 > 周
## 钦定古今图书集成/明伦汇编/官常典/第423卷 > 周

周制，“《春官》巾车掌公车之政令，而典路、车仆、司常分
其职以佐之。”

按：《周礼春官》宗伯礼官之属，巾车，“下大夫二人，上士
四人，中士八人，下士十有六人，府四人，史八人，工百
人，胥五人，徒五十人。”巾车，掌公车之政令，辨其用与
其旗物，而等叙之，以治其出入。

〈注〉公犹官也。用，谓祀宾之属。旗物，太常以下等叙之，以封同姓、异姓之次序。

王之五路：一曰玉路，钖樊缨，十有再就，建大常，十有
二斿以祀。金路，钩樊缨，九就，建大旗以宾，同姓以封。
象路，朱樊缨，七就，建大赤以朝，异姓以封。革路，龙勒
条缨，五就，建大白，以即戎，以封四卫。木路，前樊鹄缨，
建大麾以田，以封蕃国。王后之五路，重翟，钖面、朱总，
厌翟勒面、缋总，安车，雕面、鹥总，皆有容盖。翟车，贝面、
组总，有握。辇车，组挽，有翣羽盖。

又

服车五乘：孤乘夏篆，卿乘夏缦，大夫乘墨车，士乘栈
车，庶人乘役车。

〈注〉服车，服事者之车。

凡良车、散车不在等者，其用无常。

〈注〉给游燕及恩惠之赐不在等者，作之，有功有沽。

又

凡车之出入，岁终则会之。

〈注〉计其完败多少。

凡赐阙之。

〈注〉完败不计。

毁折入赍于职弊。

〈注〉计所伤败，入其直。杜子春云：“赍读为资，资谓财也。乘官车毁折者，入财以偿缮治之直。”

又

岁时更续，共其弊车。

〈注〉故书“更续”为“受读。”杜子春云：“受当为更，读当为续。”更续更受新，共其弊车。巾车既更续之，取其弊车共于车，人材或有中用之。

大祭祀，鸣铃以应鸡人。

〈注〉《鸡》人主呼旦，鸣铃以和之，声且警众，必使鸣铃者，车有和鸾相应和之象。

《典路》，中士二人，下士四人，府二人，史二人，胥二人，徒
二十人。《典路》，掌王及后之五路，辨其名物，与其用说。

〈注〉用，谓将有朝祀之事而驾之。郑司农云：“说谓舍车也。”

若有大祭祀，则出路，赞驾说。

〈注〉出路，王当乘之。赞驾说，赞仆与趣马也。

又

《大宾客》亦如之。

〈注〉“亦出”，路当乘之。

凡会同、“军旅，吊于四方，以路从。”

〈注〉“王出，于事无常。”王乘一路，典路，以其馀路从行，亦以华国。

《车仆》，中士二人，下士四人，府二人，史二人，胥二人，徒
二十人。车仆，“掌戎路之萃，广车之萃，阙车之萃，《苹车》
之萃，轻车之《萃》。”

〈注〉《萃》犹副也。此五者皆兵车，所谓五戎也。戎路，王在军所乘也。广车，横陈之车也。阙车，所用补阙之车也。苹犹屏也，所用对敌自隐蔽之车也。轻车，所用驰敌致师之车也。

凡《师》，“共革车，各以其萃。”

〈注〉《五戎》者，共其一以为王优，尊者所乘也，而《萃》各从其元焉。

会同亦如之

〈注〉巡守及兵车之会，则王乘戎路。乘车之会，王虽乘金路，犹共以从，不失备也。

又

《大射》共三乏。

〈注〉郑司农云：“乏读为匮乏之乏。”

司常，中士二人，下士四人，府二人，史二人，胥四人，徒
四十人。司常掌九旗之物名，各有属，以待国事。“日月
为常，交龙为旗，通帛为旃，杂帛为物，熊虎为旗，鸟隼
为旟，龟蛇为旐，全羽为𣄚，析羽为旌。”

〈注〉“物名”者，所画异物则异名也。属谓徽识也。通帛，谓大赤，从周正色，无饰。杂帛者，以帛素饰其侧白，殷之正色。全羽、析羽，皆五采，系之于𣄚旌之上，所谓“注旄于干首”也。凡九旗之帛皆用绛。

及国之大阅，赞司马颁旗物。“王建大常，诸侯建旗，孤
卿建旃，大夫、士建物，师都建旗，州里建旟，县鄙建旐，
道车载𣄚，斿车载旌。”

〈注〉仲冬教大阅，司马主其礼。自王以下治民者。旗，画成物之象。王画日月，象天明也。诸侯画交龙，一象其升朝；一象其下复也。孤卿不画，言奉王之政教而已。大夫、士杂帛，言以先王正道佐职也。师、都、六乡、六遂大夫也，谓之师都。都，民所聚也。画熊虎者，乡、遂出军赋，象其守猛莫敢犯也。州、里、县、鄙、乡、遂之官，互约言之。鸟隼，象其勇捷也。龟蛇，象其捍难辟害也。道车，象路也。士以朝夕燕出入。斿车，木路也。王以田以鄙，全羽，析羽五色，象其文德也。大阅，王乘戎路，建大常焉。玉路，金路不出。

皆画其象焉。“官府”各象其事，州里各象其名，家各象
其号。

〈注〉事名号者，徽识，所以题别众臣，树之于位，朝各就焉。《觐礼》曰：“公侯伯子男皆就其旗而立。”此其类也。或谓之事，或谓之名，或谓之号，异外内也。三者，旌旗之细也。徽识之书，则云某某之事，某某之名，某某之号。今大阅礼象而为之。

凡祭祀，各建其旗。

〈注〉王祭祀之车，则《玉路》。

会同宾客亦如之，置旌门。

〈注〉宾客朝觐，宗遇王乘金路巡守。兵车之会，王乘戎路，皆建其太常。掌舍，职曰：“为帷宫，设旌门。”

又

凡军事，建旌旗，及致民置旗弊之。

〈注〉“始置旗以致民”，“民至仆之”，诛后至者。

《甸》亦如之。凡射，“共获旌。”

〈注〉获旌，获者所持旌。

岁时共更旌。

〈注〉取旧予新。